Troels Lund Poulsen (V), 2010-12-03:
Nej, det vil jeg ikke bekræfte, det er jo meget simpelt at sige.
Det her er ikke et spørgsmål om at lave skjult statsstøtte eller lave støtte til revisorer eller advokater.
Det er sådan set et meget målrettet forslag, som skal prøve at gøre noget ved den udfordring, der har vist sig at være i forhold til små og mellemstore virksomheder.
Jeg havde fornøjelsen af at være i samråd, endda arrangeret af spørgeren, hvor jeg jo også sagde, at nu måtte vi få det analyseret.
Derfor skal man jo heller aldrig være for stolt til at se, hvis der er et problem, der skal gøres noget ved.
Og det er så lige præcis det, vi har gjort nu.
Det tror jeg også at spørgeren, hvis spørgeren interesserer sig for små og mellemstore virksomheder, vil kvittere for.
Vi vender tilbage til diskussionen om selskabernes unoterede porteføljeaktier, som blev indført som en del af finansieringen af forårspakke 2.0, og som også bidrager til finansieringen af de meget markante sænkelser af marginalskatterne, som er afgørende for at sikre væksten i fremtiden.
Ændringerne bidrager endvidere til at afbalancere de fordelingsmæssige virkninger af pakken, så der er sund fornuft bag det, som blev indført.
Effekterne af reglen skal derfor heller ikke ses isoleret.
Man må derimod se på effekterne af den samlede pakke, som der blev lavet, og det er jo ikke alene beskatningen af investorer, der blev ændret med forårspakke 2.0.
Der er en lang række ting, som var en del af de markante omlægninger af skattesystemet, som fandt sted.
Regeringen og Dansk Folkeparti ønskede med det nye regelsæt, der blev lavet, at forenkle beskatningen af selskabernes udbytte og aktieavance.
En ensartet beskatning af udbytte og aktieavance medfører færre skævvridninger i skattesystemet.
I dag er det således ligegyldigt, om afkastet kommer i form af udbytte eller i form af aktieavance.
Regeringen og Dansk Folkeparti ønskede endvidere at skabe neutralitet i forhold til investeringsbeslutninger ved mindre investeringer.
Her mener jeg primært i forhold til, om man skal investere i aktier frem for obligationer.
Neutraliteten medfører, at skatteydernes dispositioner i højere grad bliver styret af rene forretningsmæssige hensyn frem for skattemæssige hensyn.
Det tror jeg også er sund fornuft.
Det bidrager til, at kapital og arbejdskraft i højere grad søger hen mod de mest rentable investeringer og dermed bidrager til den højeste vækst og velstand i samfundet.
Det Radikale Venstre kalder beskatningen af selskabers unoterede porteføljeaktier for en iværksætterskat.
Jeg vil gerne i dag understrege, at det er der ikke tale om.
Der er heller ikke tale om, at regeringen og Dansk Folkeparti har indført en ny skat, der specifikt går efter at straffe iværksættermiljøet.
Mange iværksættervirksomheder bliver overhovedet ikke berørt af beskatningen.
Derfor er det også misvisende at have en lang diskussion om det her tema, som Det Radikale Venstre gerne vil indlede.
Det sker så ved at give skattefordele til investorer.
Når der investeres i risikovillig kapital i iværksættervirksomhederne, løber investorerne en stor risiko.
Det er regeringens bevidst om, og derfor ønsker vi også at tilgodese disse investeringer ved at fritage afkastet for beskatning.
En målrettet ordning, der letter mulighederne for at investere iværksætterskatten via holdingselskaber, vil efter min bedste overbevisning rette op på den negative effekt, som indførelsen af beskatning af selskabets porteføljeaktier har medført.
Når det så er sagt, er det også vigtigt at slå fast, at det forslag, som vi behandler i dag, B 23, jo er kendetegnet ved, at der ingen finansiering følger med, overhovedet.
Det er selvfølgelig noget tankevækkende og også, synes jeg, dybt problematisk, at man fremsætter forslag her i Folketingssalen uden overhovedet at konstatere, hvad der skal gøres for at finansiere forslaget.
Men jeg ved ikke, om det er udtryk for den såkaldte økonomiske ansvarlighed, som Det Radikale Venstre under normale omstændigheder bryster sig af.
Den må vi så konstatere heller ikke er til stede ved det her forslag.